ग्वालियर. व्यापमं फर्जीवाड़े की जांच कर रही सीबीआई पर से शिकायतकर्ताओं (एक्टिविस्ट) का भरोसा उठ गया है। कारण, सीबीआई की लापरवाही के चलते ग्वालियर जेल में बंद प्रमुख आरोपियों की जमानत हो चुकी है और सीबीआई अब तक अपने वकील भी नियुक्त नहीं कर सकी है।
फर्जीवाड़े के कुछ आरोपियों की जमानत हो जाने के बाद एक्टिविस्ट अब हाईकोर्ट में आरोपियों की जमानत का विरोध करने का जिम्मा स्वयं संभालेंगे। इसके लिए उन्होंने वकीलों का चयन भी कर लिया है।
व्यापमं फर्जीवाड़े के आरोपी डॉ. दीपक यादव, राहुल यादव, विशाल यादव, जगदीश सागर, संजीव शिल्पकार, संजीव सक्सेना, पंकज त्रिवेदी, नितिन महेंद्रा, पीके मिश्रा संतोष गुप्ता, सुधीर राय सहित अन्य आरोपी भी जमानत के लिए हाईकोर्ट में जमानत के लिए अावेदन लगा रहे हैं, जबकि ग्वालियर कोर्ट से मुख्य आरोपी योगेश उपरीत, डॉ. एमएस जौहरी, नवीन शर्मा की जमानत हो चुकी है। इन सभी आरोपियों के खिलाफ सीबीआई ने तो चालान पेश कर सकी आैर न ही जमानत का विरोध। दूसरी ओर डॉ. गुलाब सिंह किरार, महिपाल सिंह व अतिबल सिंह को भी अग्रिम जमानत मिल चुकी है।
व्यापमं मामले में एक्टिविस्ट डॉ. आनंद राय, आशीष चतुर्वेदी की शिकायतों पर फर्जीवाड़े के सरगनाओं के खिलाफ मामले दर्ज किए गए हैं। जमानत का विरोध करने में मुख्य कारण फरियादी होने के कारण जान का खतरा और जेल से बाहर आने पर जांच को प्रभावित किए जाने के तथ्य रहेंगे।
सीबीआई अब तक नियुक्त नहीं कर सकी अभिभाषक
व्यापमं फर्जीवाड़े के मामले में कोर्ट में आरोपियों के खिलाफ मजबूती से अपना पक्ष रखने और जमानत का विरोध करने के लिए सीबीआई अब तक अपने वकील भी नियुक्त नहीं कर सकी है। वकीलों की नियुक्ति के लिए सीबीआई के अफसरों का पेनल जिला कोर्ट व हाईकोर्ट में नियुक्ति के लिए अलग-अलग वकीलों का इंटरव्यू भी ले चुका है, इसके बाद भी इनकी नियुक्ति अब तक नहीं हो सकी है। इस कारण भी कोर्ट में आरोपियों के खिलाफ फरियादी व सीबीआई का पक्ष लगातार कमजोर हो रहा है।
अपने वकील के साथ करेंगे विरोध
- इस मामले की जांच सीबीआई के पास पहुंच जाने के बाद भी लापरवाही की जा रही है। इस कारण जेल में बंद आरोपियों को जमानत भी मिल गई है। अब भविष्य में लापरवाही व गलती का फायदा आरोपियों को न मिल सके इसलिए हम भी अलर्ट रहेंगे और कोर्ट में अपने वकील के साथ विरोध करेंगे।’ - डॉ. आनंद राय, एक्टिविस्ट व फरियादी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva